## Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz određenih zemalja članica Europske unije, EEA i EFTA radi sprječavanja unošenja influence ptica

### NN 44/2006 (21.4.2006.), Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz određenih zemalja članica Europske unije, EEA i EFTA radi sprječavanja unošenja influence ptica

# ministarstvo poljoprivrede, šumarstva i vodnoga gospodarstva

**1097**

Na temelju članka 11. stavka 1. točke 18. Zakona o veterinarstvu (»Narodne
novine«, broj 70/97., 105/01. i 172/03.), ministar poljoprivrede, šumarstva i
vodnoga gospodarstva donosi

## NAREDBU

### O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE PERADI I PROIZVODA OD PERADI IZ ODREĐENIH ZEMALJA ČLANICA EUROPSKE UNIJE, EEA I EFTA RADI SPRJEČAVANJA UNOŠENJA INFLUENCE PTICA

I.

Radi sprječavanja unošenja influence ptica zabranjuje se uvoz u Republiku
Hrvatsku i provoz preko područja Republike Hrvatske pošiljaka:
a) žive peradi, bezgrebenki (kivi, emu, nandu i noj), uzgojene i divlje pernate
divljači i prije nespomenutih živih ptica, uključujući ptice u pratnji njihovih
vlasnika (ptice kućni ljubimci);
b) jednodnevne peradi;
c) rasplodnih i konzumnih jaja;
d) sjemena peradi, bezgrebenki i pernate divljači;
e) svježeg i smrznutog mesa peradi, bezgrebenki i pernate divljači;
f) proizvoda od mesa peradi, bezgrebenki i pernate divljači;
g) proizvoda životinjskog podrijetla (od ptica) namijenjenih hranidbi životinja,
za industrijsku uporabu ili uporabu u poljodjelstvu;
h) netretiranih lovačkih trofeja od bilo kojih ptica i netretirano perje ili
dijelove perja;
iz područja koje su dolje navedene zemlje proglasile zaraženim, kao i žive
peradi i drugih ptica koje se drže u zatočeništvu, te rasplodnih jaja tih vrsta
s područja koje su dolje navedene zemlje proglasile ugroženim.
Iz ostalih područja navedenih zemalja, a koja nisu proglašena zaraženim ili
ugroženim dozvoljava se uvoz pod uvjetom da ovlašteni veterinar zemlje izvoznice
na veterinarsko-zdravstvenoj svjedodžbi potvrdi da pošiljke iz točke I. od
podtočke a) do h) ove Naredbe, ne potječu iz zaraženog područja, kao i da živa
perad i druge ptice koje se drže u zatočeništvu, te rasplodna jaja tih vrsta ne
potječu s područja koje su dolje navedene zemlje proglasile ugroženim:
1. Austrija             9. Njemačka
2. Cipar              10. Poljska
3. Češka             11. Slovenija
4. Danska           12. Slovačka
5. Francuska       13. Švedska
6. Grčka             14. Švicarska
7. Italija              15. Ujedinjeno Kraljevstvo
8. Mađarska             Velike Britanije i Sjeverne Irske.

II.

Zabrana iz točke I. ove Naredbe ne odnosi se na pošiljke:
a) hermetički zatvorenih toplinski obrađenih konzervi od mesa peradi, i pernate
divljači koje su tijekom proizvodnje bile podvrgnute obradi sa Fo vrijednosti 3
i više, odnosno trajne konzerve;
b) proizvoda od jaja koja su prije ili tijekom proizvodnje pod­vrgnuta
toplinskoj obradi sušenja u proizvodnji jaja u prahu, pasterizacije ili
sterilizacije;
c) toplinski obrađenih proizvoda gdje je za vrijeme obrade postignuta
temperatura od najmanje 70°C u središtu proizvoda;
d) perja ili dijelova perja za koje se na popratnim dokumentima potvrđuje da su
tretirani vrućom parom ili nekom drugom metodom koja osigurava da se tom
pošiljkom ne mogu prenijeti patogeni uzročnici.

III.

Zabrana iz točke I. ove Naredbe ne odnosi se na pošiljke koje potječu iz zemalja
ili područja zemalja slobodnih od influence ptica, a provoze se preko područja
koje su zemlje navedene u točki I. proglasile zaraženim ili ugroženim glavnim
cestovnim i željezničkim prometnicama.

IV.

Za pošiljke iz točke III. ove Naredbe namijenjene provozu preko područja
Republike Hrvatske potrebno je ishoditi pismenu potvrdu ne stariju od 24 sata,
nadležnog tijela prve sljedeće zemlje u koju pošiljka ulazi kojom se potvrđuje
da će pošiljka biti bezuvjetno prihvaćena.

V.

Danom stupanja na snagu ove Naredbe prestaje važiti Naredba o zabrani uvoza u
Republiku Hrvatsku i provoza preko područja Republike Hrvatske peradi i
proizvoda od peradi iz određenih zemalja članica Europske unije radi
sprječavanja unošenja influence ptica (»Narodne novine«, br. 26/06).

VI.

Ova Naredba stupa na snagu danom objave u »Narodnim novinama«.

Klasa: 322-01/06-01/32
Urbroj: 525-01-06-01
Zagreb, 11. travnja 2006.

Ministar
**Petar Čobanković**, v. r.

Naredba, NN 44/2006-1097
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)